Les falleres majors de Llíria conviden a participar de les Falles 2023
25 de febrer de 2023

Les comissions falleres de Llíria s'han reunit esta vesprada, a la plaça Major, per a participar en l'acte de la Crida que ha anunciat les Falles de 2023, amb la presència de l'alcalde Joanma Miguel i l'edil de Festes Paco Gorrea, al costat de les falleres majors de la localitat, i del president de Junta Local Fallera, Martín Martínez.

Les màximes representants de la festa fallera a Llíria, Esperanza Rubio i Andrea Peris, han oferit un emotiu discurs en el qual també han intervingut les dones i xiquetes de les seues respectives corts d'honor.

Han posat en valor “el treball dels fallers i falleres, com el gran patrimoni humà de la festa i que dediquen el seu temps, tots units com un cor, a mantindre vives estes tradicions”.

Igualment, Esperanza i Andrea han convidat a la ciutadania a “participar de la millor festa del món que és fruit de l'esforç de totes les persones que l'envolten”.

L'alcalde Joanma Miguel, que els ha entregat prèviament la Clau de la Ciutat, ha animat també a “disfrutar de la festa al costat de les nostres falleres majors” i que les Falles de 2023 “siguen el gran espai de trobada de tot el poble de Llíria per a viure-les amb valors de diversitat, igualtat i integració”.

L'acte de la Crida ha conclòs amb l'actuació de l'Orquestra de Plectre “El Micalet” a Ca la Vila. La jornada ha continuat a la nit amb una festa amenitzada per una orquestra al pàrquing de La Cultural, com a preludi a tots els actes fallers que es desenvoluparan fins al pròxim 19 de març.